
Meelespea vanaduspensioni taotlejale
Eesti pensionisüsteem koosneb kolmest sambast: I sammas on riiklik pension, II sammas kohustuslik kogumispension ja III sammas täiendav kogumispension. Lisaks vanaduspensionile on olemas ka teised pensioniliigid, näiteks rahvapension ja soodustingimustel vanaduspension. Nende saamiseks kehtivad eraldi tingimused.
See meelespea aitab sul pensionile minekuks valmistuda, vajalikud dokumendid üle vaadata ja pensioniavalduse esitada.
1. Vali, millal soovid pensioni saama hakata
☐ Vaata sotsiaalkindlustusameti kodulehelt, millal jõuad vanaduspensioniikka. Riikliku vanaduspensioni saamiseks peab sul olema vähemalt 15 aastat Eesti pensionistaaži.
☐ Mõtle, kas soovid pensioni saama hakata pensioniea saabumisel või hiljem. Võimalik on ka paindlik pension kuni viis aastat enne pensioniiga, kui selle tingimused on täidetud.
[bookmark: _Hlk243569547]2. Vaata üle oma pensionistaaž ja dokumendid
☐ Logi sisse sotsiaalkindlustusameti iseteenindusse aadressil iseteenindus.sotsiaalkindlustusamet.ee. Vaata, millised andmed ja varem esitatud dokumendid on seal olemas.
☐ Kui töötasid enne 1999. aastat, kontrolli, kas oled meile esitanud tööraamatu või muud töötamist tõendavad dokumendid. Enne 1999. aastat kogunenud pensionistaaži arvestame dokumentide alusel. Alates 1999. aastast arvestame pensionikindlustusstaaži sotsiaalmaksu andmete põhjal. Need andmed on meil olemas. 
☐ Vajaduse korral otsi välja kooli diplom või tunnistus, sõjaväepilet ning nime või muude isikuandmete muutmist tõendav dokument.
[bookmark: _Hlk243573449]☐ Kui soovid lapse kasvatamise aja arvestamist pensionistaaži hulka või laste eest pensionilisa, esita teise vanema kirjalik nõusolek.



3. Esita pensioniavaldus
☐ Vanaduspensioni avalduse saad esitada kuni kuus kuud enne pensioniikka jõudmist. Kui soovid pensioni alates pensioniea saabumisest, soovitame avalduse ja dokumendid esitada vähemalt kaks kuud enne.
[bookmark: _Hlk243573519]☐ Veendu, et su arvelduskonto number on korrektne.
☐ Lisa kõik punktis 2 loetletud dokumendid ning esita need koos avaldusega.
Avalduse ja dokumendid saad esitada sotsiaalkindlustusameti iseteeninduses, saata digiallkirjastatuna aadressil info@sotsiaalkindlustusamet.ee või postiga aadressil Paldiski mnt 80, 15092 Tallinn. Võid tulla ka klienditeenindusse, kuhu võta kaasa kehtiv isikut tõendav dokument.
4. Mis saab pärast avalduse esitamist?
Kui kõik vajalikud dokumendid on olemas, teeme pensioniotsuse hiljemalt 30 tööpäeva jooksul pärast pensioniõiguse tekkimist. Kui mõni dokument on puudu, võtame sinuga ühendust ja selgitame, mida vajame. Sel juhul võib otsuse tegemine võtta kauem aega.
Lõpliku pensionisumma saame välja arvutada siis, kui sul on pensioniõigus tekkinud. Selle ajani töötamine võib pensioni suurust veel mõjutada.
[bookmark: _Hlk243574729]Otsuse saadame sotsiaalkindlustusameti iseteenindusse ning selle kohta tuleb teade su e-posti aadressil.
5. Millal esimene pension kontole jõuab?
Pensioni arvestame alates päevast, kui sul tekib õigus pensionile. 
[bookmark: _Hlk243574779]Esimese pensioni saamine oleneb sellest, mis hetkel su pensioniotsus tehti. See tähendab, et raha ei pruugi jõuda kontole järgmise kuu alguses, vaid järgmise kuu jooksul. Rahast sa ilma ei jää – maksame saamata jäänud pensioni tagantjärele välja. 
Edaspidi saad pensioni tavalisel pensionipäeval.
Kui vajad abi
Kui vajad avalduse täitmisel või dokumentide kontrollimisel abi, broneeri pensioninõustamise aeg meie iseteeninduses või helista infotelefonil 612 1360. Videonõustamise käigus saad ka avalduse esitada.

